Document ID: /roh_data/filtered/fineweb-2-filterrobots_roh.jsonl.gz/43277

I na dat en il Grischun e spezialmain en Surselva strusch ina occurrenza culturala senza sustegn da la fundaziun Dr. Martin O. Winterhalter. Tgi che quel grond benefactur Winterhalter era, san dentant mo paucs. Il dr. Martin Othmar Winterhalter, oriund da Son Gagl, aveva fatg milliuns cun l’invenziun da la serranetga Riri. El viveva en in grondius palaz a Morcote e giudeva mintga di da sia vita sco sch’i fiss il davos. Quai na plascheva dentant betg a ses fragliuns, tuts fervents catolics. Ord tema che lur frar dovri si tut ils milliuns han quels procurà ch’el vegni internà en ina clinica. Suenter sia mort han els impedì mintga publicaziun sur dad el. Uschia è «il retg da la serranetga» ì en emblidanza. L’autur Gieri Venzin è sa fatg a la tschertga da ses fastizs ed ha chattà l’istorgia dad ina da las pli spectacularas persunalitads da ses temp.